***Čudesna djevojka*** (engleski *Something Wild*) američka je drama-komedija, koja u završnoj trećini postaje kriminalistički film, iz 1986. Film je režirao Jonathan Demme a glavne uloge tumače Jeff Daniels, Melanie Griffith i Ray Liotta. Radnja se odvija oko divlje i razigrane djevojke koja preokrene dosadni život glavnog junaka naglavačke.
Iako je komercijalni odjek filma bio osrednji, danas ima mali krug obožavatelja te se smatra kultnim ostvarenjem.

Radnja
------

New York. **Charlie Driggs** je povučeni porezni računovođa sa Wall Streeta čiji je život razmjerno dosadan i blijed. Jednog dana, iz čiste avanture, odluči ne platiti račun za ručak u nekoj zalogajnici i jednostavno izaći van na ulicu. To privuče pozornost crnokose djevojke **Lulu** koja ga nagovori da se pridruži njenim divljim pustolovinama, među kojima su ne plačanje još većih računa, krađa i naposlijetku intimnosti u hotelu: tamo ga ona naime lisicama sveže za krevet i uzbudi nazvavši mu šefa i stavivši mu telefonsku slušalicu kraj glave dok ima spolni odnos s njim. Iako se on isprva buni što mu je "prodrmala" svakodnevicu, polako počinje shvaćati da mu se život nikada nije osjećao toliko zabavnim i ispunjen pustolovinom.

Jednog dana, kada se odvezu u ruralnu sredinu, u njen rodni grad, ona skine svoju periku te se ispostavi da je plavuša te da se zapravo zove Audrey, otkrivši mu svoju neočekivano blagu stranu. Predstavi ga i svojoj razmjerno konzervativnoj majci kao svojeg supruga. Audrey ga potom povede do njene 10. godišnjice mature gdje Charlie sretne svojeg kolegu sa posla te dobije unapređenje, a ona svojeg bivšeg, nasilnog muža, **Rayja**. Ovaj istuče i otjera Charlieja, no ovaj se već zaljubio u Audrey i ne želi ju ostaviti njemu na milost i nemilost. Potajno, počne ih slijediti te ju uspije spasiti od njega kada pobjegnu iz restorana. Međutim, on ih nađe i dođe do obračuna. Pritom, Charlie ubije Rayja. Neko vrijeme kasnije, Charlie ponovno sretne Audrey na cesti i oni odluče započeti vezu.

Glume
-----

* **Jeff Daniels** - Charlie Driggs
* **Melanie Griffith** - Lulu/Audrey Hankel
* **Ray Liotta** - Ray Sinclair
* **George 'Red' Schwartz** - Čovjek za šalterom
* **Leib Lensky** - Frenchy
* **Patricia Falkenhain** - Charliejeva sekretarica
* **Sandy McLeod** - Gravesova sekretarica
* **Robert Ridgely** - Richard Graves
* **John Sayles** - Policajac na motociklu
* **John Waters** - Prodavač automobila

Nagrade
-------

* 3 nominacije za Zlatni globus: najbolji glumac - komedija ili mjuzikl Jeff Daniels, najbolju glumicu - komedija ili mjuzikl Melanie Griffith, najboljeg sporednog glumca Ray Liotta

Zanimljivosti
-------------

* Crna perika i ime Lulu lika Melanie Griffith oblikovani su prema slavnoj glumici Louise Brooks iz nijemog filma "Pandorina kutija".

Kritike
-------

Emanuel levy je zapisao: "*Kao likovi, Charlie i Lulu ne bi mogli biti različitiji nego što jesu, barem isprva, prije nego se otkriju skrivene tajne i mračni trenuci iz prošlosti. Kasnije, ispod naizgled različitih uniforma, njih dvoje ispadnu srodne duše...Usprkos promjenama u žanrovima, koji su neki gledatelji smatrali uznemirujučima, prevladavajući otkačeni ton u "Čudesnoj djevojci" je sličan onome u ostalim filmovima Demmea i općenito američkim komedijama. "Čudesna djevojka" je poput šašave komedije iz doba depresije "Dogodilo se jedne noći" u verziji 1980-ih, iako sa velikom inverzijom glavnih dvaju uloga...Slično kao i "Plavi baršun", ovaj film ispituje delikatnu ravnotežu između normalnog i abnormalnog.*"

Pat Graham je zapisao: *"...opulentna vožnja Jonathana Demmea diljem američkog krajolika je još uvijek vjerojatno nešto najbolje što je ikada snimio*."

Mary Ann Brussat je komenitrala: "*Iako završava sa nasiljem, "Čudesna djevojka" nas potiče da razmislimo o rizicima koje smo spremni prihvatiti kako bi otkrili divlju stranu nas samih*."

Roger Ebert je dao 3.5 od 4 zvijezde: "*Ovo je jedan od rijetkih filmova gdje se čini kao da je radnja iznenađena time što likovi čine*."

Kritičar Arsen Oremović je u svojoj recenziji filmu dao 3 od 4 'kritičarska prsta' (ocjena: vrlo dobro): "*"Čudesna djevojka" jedan je od najpopularnijih filmova osamdesetih, jednako omiljen kod kritike i kod publike, jer vrlo uspješno funkcionira na puno razina pa ga mnogi mogu doživljavati kao film napravljen baš po njihovoj mjeri...Tešku i ozbiljnu priču Jonathan Demme uporno izbjegava tako tretirati pa u svom poznatom razbarušenom stilu pravi inteligentan spoj šašave komedije, nostalgičnih filmova o školskim godišnjicama i filmova jeze, pri čemu intenzitetu ovoga posljednjeg posebno pridonosi odličan Ray Liotta. Možda prijelazi iz jednog u drugi dio djeluju katkad neskladno, ali Demme toliko brine o svojim junacima da vas uvijek jednako zanima što će s njima dalje biti bez obzira na situaciju u kojoj se nalaze.* "

Izvori
------

1. ↑  „Something Wild". The 80s Movies Rewind. Pristupljeno 2010-06-21.
2. ↑  „Something Wild review". *Emanuel Levy*. Pristupljeno 2010-06-21.
3. ↑  „Something Wild review". *Pat Graham* (Chicago reader). Pristupljeno 2010-06-21.
4. ↑  „Something Wild review". *Frederic & Mary Ann Brussat* (Sprituality & Practice). Pristupljeno 2010-06-21.
5. ↑  „Something Wild review". *Roger Ebert* (Chicago Sun Times). 7 November 1986. Arhivirano iz originala na datum 2008-03-12. Pristupljeno 2010-06-21.
6. ↑  Večernji list, Video i kino vodič; 1. 8. 1997.

Vanjske veze
------------

* *Something Wild* na sajtu IMDb
* Čudesna djevojka na Rotten Tomatoes
* Čudesna djevojka Arhivirano 2009-06-23 na Wayback Machine-u na Metacritic